चीन हादराव 2019 मायथायाव सोमजिनाय कर’ना जिउसाआ जोबोर गिख्रंथाव महर लादों। कर’नानि गिबि दोहौयाव बुहुमनि गोबां सुबुंफोरा जिउसाजों गाग्लोब जादोंमोनब्लाबो जोंनि हादरसा आसामाव एसे बि जिउसानि सनदेर जानायनिफ्राय उदां जानानै दंमोन। बिनिखायनो कर’नानि नैथि दोहौया जेन बिनि खिथेरसो होखारबाय नामा ? सोरखारा सानफ्रोमबो सुबुंफोरनि गेजेराव सांग्रांथि आरो साग्रिदनि थाखाय फोसावबोनायनि उल्थायै कर’ना जिउसायासो बांसिन नारा-नाथा जुजिदों नामा सुबुं माहारिजों ? सरासनस्रा सुबुंफोरनि सांग्रांथि आरो साग्रिदथिखौ सौसिनानै फोथैगिरि महरै कर’ना जिउसाया जुजिदों सुबुं माहारिनि सायाव गाग्लोबनाय । कर’ना जिउसानि गिबि दोहौखौ रिजायनानै नायोब्ला नैथि दोहौयाव बांसिन आसामाव गाग्लोबदों । दा नुनायाव सरासनस्रा सुबुंफोरजों लोगोसे राजखान्थिनि सुबुंफोराबो गाग्लोब जादों कर’ना जिउसाजों । बि सासेनिफ्राय गुबुन सासेनिसिम राजखान्थिनि सुबुंफोरा सनदेर जानानै गाग्लोब जानाय खौरां मोनगासिनो दं। बिदिनो दा हादरसानि सानै एमएलएनि जिउखौ सेख’नानै लांबाय कर’ना जिउसाया। हाफ्थासेयावनो सानै एमएलएफोरा अबथिरा जिउ गोमानांबाय। थांनाय बुधबाराव कक्राझार जिल्लानि सिङाव थानाय गसायगाव बिधान सभा बियाबनि एमएलए माजेन्द्र नार्जारीया कर’ना जिउसाजों गाग्लोब जानानै जिउ गोमानायनि उनाव फिन बागसा जिल्लानि सिङाव थानाय तामुलपुर बिधान सभा बियाबनि एमएलए लेह’ राम बर’आबो कर’ना जिउसाजों गाग्लोब जानानै अबथिरा जिउ खोमा नांबाय। नोजोर होथावनादि मोनसे हाफ्थायावनो बिटिआर सिंनि सानै गोजो एमएलएफोरा अबथिरा जिउ खोमा नांनाया जोबोरैनो सानथावना जादों । एखे समावनो आसाम प्रदेश कंग्रेस कमिटिनि आफादगिरि थामहिनबा एमपि रिपुन बरा आरो गुबुन सासे एमपि थामहिनबा बिजेपिनि दैदेनगिरि भुवनेश्वर कलितायाबो कर’ना जिउसाजों गाग्लोब जानानै थानाय खौरां मोन्दों। दा बिसोर सानैबो देहा नायजागासिनो दं । बाथ्राया जाबाय दि जा समाव सोरखार आरो राजखान्थिगिरि दैदेनगिरिफोरा सरासनस्रा सुबुंफोरखौ सांग्रां जानो बोसोन होदों, बि समावनो सरासनस्रा सुबुंफोरखौ सांग्रां जानो थाखाय बुंग्रा दैदेनगिरिफोरानो कर’ना जिउसाजों गाग्लोब जानाय खौराङा थारैनो सानथावना। सरासनस्रा सूबुंफोरखौ सांग्रांथि थानो बुंग्रा राजखान्थिगिरि दैदेनगिरिफोरा सानफ्रोमबो कर’ना जिउसाजों गाग्लोब जानाय जाथाया फैगौ समफोरादि गिख्रंथाव महर लाबोगोन नामा ? बे एसे सानथावना जानानै फैदों। जियानो जाया मानो दा जों सोरखारा फोसावनाय मोनफ्रोमबो नेम-खान्थिफोरखौ मानिनायाव गोहैलो जानो नाङा। नोंबो रैखा जा आरो समाजखौबो रैखा खालाम । बिनि अनगायै जोंनि आखायाव जेबो गुबुन राहा गैया।